b'\n_START_ARTICLE_\n\xc5\xa0abesa\n_START_PARAGRAPH_\n\xc5\xa0abesa (tudi \xc5\xa1ebesa) je osve\xc5\xbeujo\xc4\x8da in aromati\xc4\x8dna brezalkoholna pija\xc4\x8da, podobna vinskemu mo\xc5\xa1tu, obstaja ve\xc4\x8d razli\xc4\x8dnih receptov za pripravo pija\xc4\x8de. Pripravimo jo iz bezgovih cvetov, vode, sladkorja, limon in kisa. Zaradi kvasovk iz okolja lahko pride do alkoholnega vrenja, tako da pija\xc4\x8da vsebuje manj\xc5\xa1o koli\xc4\x8dino alkohola (0,5-1,5\xc2\xa0%).\n_START_SECTION_\nPriprava\n_START_PARAGRAPH_\nV velik lonec nalijemo vodo, ji dodamo bezgove cvetove, na kolobar\xc4\x8dke narezano limono, vinski kis in sladkor. Dobro preme\xc5\xa1amo, da se sladkor raztopi. Lonec postavimo v hladen prostor in naj stoji 3 dni. Na vsake toliko \xc4\x8dasa malo preme\xc5\xa1amo. Po treh dneh \xc5\xa1abeso precedimo in nalijemo v steklenice, steklenice pove\xc5\xbeemo z vrvico, da so zama\xc5\xa1ki zavezani kakor pri pene\xc4\x8dih vinih zaradi nastajanja CO2 pri vrenju.'